Niks fout met genderneutrale kleedkamers – MRKDie Menseregtekommissie het mense gevra om in goeder trou aan die gesprek oor inklusiwiteit en diversiteit deel te neem. (Foto: Unsplash) Die Menseregtekommissie sê hy steun inisiatiewe wat diversiteit en inklusiwiteit bevorder – veral in skole – en sê daar is geen bewyse dat genderneutrale kleedkamers enige gevaar vir die veiligheid of emosionele welstand van leerders inhou nie. “Inteendeel, dit skep ruimte vir diversiteit,” sê Wisani Baloyi, woordvoerder van die MRK. Baie ouers het woedend gereageer op voorgestelde nuwe riglyne van die departement van basiese onderwys om skole meer inklusief en toeganklik vir leerders van alle seksuele oriëntasies en oortuigings te maak. Die voorstelle sluit in die wegdoen met genderspesifieke voornaamwoorde en die gebruik van niegenderspesifieke kleedkamers. Die MRK sê hy is bekommerd dat reaksie op die riglyne hoofsaaklik beperk word tot die vooruitsig op genderneutrale kleedkamers by skole en dat dit afbreuk doen aan ŉ breër poging om skole meer inklusief vir leerders en onderwysers te maak en diversiteit te bevorder. ŉ Petisie teen die gebruik van sulke kleedkamers by skole is boonop al byna 95 000 keer onderteken en vroeër het die departement van onderwys in Gauteng ŉ vraelys onttrek waarin leerders hul gendervoorkeur kon aandui. “Die kommissie neem kennis dat genderstereotipering in skole ŉ negatiewe uitwerking op die leeromgewing en akademiese prestasie van leerders kan hê en dat baie transgender leerders en leerders wat gender-nie-konformerend is, die gebruik van skoolkleedkamers vermy,” sê Baloyi. Die MRK het ŉ beroep op belanghebbendes gedoen om in goeder trou en sonder vooroordeel met die departement in gesprek te tree en hulle van die inhoud van die dokumente te vergewis voordat hulle uitsprake maak. “Nodeloos om te sê is die huidige situasie skadelik vir gender-diverse leerders en kan dit nie voortduur nie. Onverdraagsaamheid in skole is ontwrigtend vir onderrig en leer. Dit is dus belangrik vir betrokkenes om deel te neem aan die beraadslaging en ŉ omgewing te skep wat ons grondwetlike waardes weerspieël,” sê Baloyi. Die kommissie het die minister van basiese onderwys, Angie Motshekga, en die departement vir die riglyne geloof en sy steun toegesê aan pogings om wyd daaroor te beraadslaag. Die MRK het ook ŉ beroep op die departement gedoen om hom nie “te laat intimideer” deur sommige mense nie.